Departementet for Erhverv, Handel, Råstoffer, Justitsområdet og Ligestilling

isiin@nanoq.gl

odka@nanoq.gl

Den 13. juni 2024

**Supplerende høringssvar - Forslag til Inatsisartutlov om turistvirksomhed mv. – eksproprivative problemstilinger**

På baggrund af dialogmødet om lovforslaget og de ekspropriationsretlige problemstillinger skal vi hermed fremkomme med et supplerende høringssvar for Disko Line A/S, Nuuk Water Taxi A/S, og Blue Ice Explorer ApS.

Vi vil som tidligere nævnt gerne bidrage til at fremme udviklingen af turisme i Grønland og har stor forståelse for Selvstyrets ønske om at fastlægge rammevilkår for at sikre, at turistaktiviteter afvikles på god og betryggende vis. I forhold til investeringsmiljøet i Grønland deler vi imidlertid også bekymring for turismesektorens generelle udvikling, herunder grundlaget for at tiltrække investeringer og ekspertise, som også skal understøtte og bidrage til den generelle samfundsudvikling.

Som eksisterende turistoperatør har vi yderligere problemstillingen omkring ekspropriation tæt inde på livet, og den vækker store bekymringer for os i forhold til vores konkrete situation. Vi står i et vakuum uden reelt at kunne se ind i og planlægge evt. investeringer i fremtiden. Samtidig står vi dog også med store igangværende aktiviteter og investeringer i både og andet materiel i Disko Line A/S, Nuuk Water Taxi A/S, og Blue Ice Explorer ApS, som vi nu ifølge lovforslagets ordlyd er tvunget til at skulle overdrage og omlægge finansieringen for.

Mange turismeaktiviteter har et iboende element af sejlads i sig, og uden de nødvendige investeringer kan man heller ikke udbyde en lang række turismeydelser. Turisme er således i mange henseender et meget investeringstungt område. Aktuelt har Disko Line A/S for nyligt investeret tæt på et 3-cifret millionbeløb i et nyt skib, Maliina Ittuk, der sættes i drift i juli 2024. Denne investering blev foretaget som forudsætning for, at Disko Line A/S indgik den nugældende servicekontrakt for passagerbefordring med besejling af Sydgrønland, Midtgrønland og Diskobugten, der løber frem til 2030. Det var i den forbindelse meget klart, at sejlads under servicekontrakten ikke i sig selv kunne bære en investering af denne størrelse, men at Maliina Ittuk på lige fod med vores øvrige skibe skulle bruges på både servicekontrakt-”benet og turisme-”benet” som vi har gjort det siden 2004. Kombinationen af sejlads iht. servicekontrakten og turismesejlads gjorde det således muligt at give en samlet aktivitetsgrundlag for investeringen og dermed også finansieringen. Vi er således ikke blot bundet af finansiering, men også en leveringsforpligtelse til Selvstyret iht. servicekontrakten. De nye ejerskabskrav rammer os derfor hårdt i forhold til de eksisterende aktiviteter vi aktuelt har.

Vi erfarede på dialogmødet, at lovens bestemmelse om dispensation vil kunne afbøde de ekspropriative konsekvenser af lovforslaget. Det er vi naturligvis meget glade for, ligesom vi sætter stor pris på, at Selvstyrets side har forståelse for de eksisterende turismeaktørers situation. Vi må dog erkende, at vi på stående fod fortsat ikke føler os fuldt ud betrygget ved, at dispensationsmuligheden findes – for vi kan på nuværende tidspunkt ikke konstatere, om så vi rent faktisk også vil udgøre det ”særlige tilfælde”, der ifølge dispensationsbestemmelsen skal foreligge. Dette vil bero på en skønsmæssig og formentlig kompleks vurdering. Dette bekymrer naturligvis meget, og vi formoder, at andre eksisterende aktører har det på samme vis.

Som det fremgik af præsentationen på mødet, er ekspropriationsdiskussionen også meget kompleks med flere elementer i sig - og sådan ser det bestemt også ud fra vores side. Vi håber med dette indlæg at kunne anskueliggøre ved dette ud fra vores konkrete situation – og alle andre eksisterende aktører har hver især nogle særlige udfordringer, som trigges ved indførelse af ejerskabskravet. Vi står derfor i en meget usikker situation lige nu.

På baggrund af høringen, dialogmødet og ovenstående håber vi, at der også er skabt forståelse for de meget konkrete store og negative konsekvenser, som ejerskabskravene vil have for eksisterende aktører som os. Hvis ejerskabskravene fastholdes, skal vi anmode om, at der for de eksisterende turismeaktører laves en særlig ordning (overgangsbestemmelser i loven), hvori eksisterende turismeaktører fuldstændig fritages for ejerskabskravene som et supplement.

-o-

Vi står naturligvis til rådighed for yderligere dialog.

Med venlig hilsen

Michael Sloth Højgaard

Adm. dir.